## Pravilnik o službenoj iskaznici glavnih istražitelja u Agenciji za istraživanje nesreća u zračnom, pomorskom i željezničkom prometu

### NN 93/2014 (30.7.2014.), Pravilnik o službenoj iskaznici glavnih istražitelja u Agenciji za istraživanje nesreća u zračnom, pomorskom i željezničkom prometu

MINISTARSTVO POMORSTVA, PROMETA I INFRASTRUKTURE

1881

Na temelju članka 10. stavka 7. Zakona o osnivanju Agencije za istraživanje nesreća u zračnom, pomorskom i željezničkom prometu (»Narodne novine«, broj 54/2013), ministar pomorstva, prometa i infrastrukture, donosi

PRAVILNIK

O SLUŽBENOJ ISKAZNICI GLAVNIH ISTRAŽITELJA U AGENCIJI ZA ISTRAŽIVANJE NESREĆA U ZRAČNOM, POMORSKOM I ŽELJEZNIČKOM PROMETU

Članak 1.

(1) Ovim Pravilnikom propisuje se oblik i sadržaj službene iskaznice, način i postupak izdavanja, vraćanje, oduzimanje i vođenje evidencije o izdanim službenim iskaznicama glavnih istražitelja u Agenciji za istraživanje nesreća u zračnom, pomorskom i željezničkom prometu (u daljnjem tekstu: Agencija).

(2) Oblik i sadržaj službene iskaznice, način i postupak izdavanja, vraćanje, oduzimanje i vođenje evidencije o izdanim službenim iskaznicama ostalih istražitelja u Agenciji propisuje Upravno vijeće Agencije.

Članak 2.

(1) Službena iskaznica (u daljnjem tekstu: iskaznica) izrađuje se kao kartica pravokutnog oblika, veličine 85×55 mm, od PVC materijala, svijetloplave boje oznake: #dde7ea u čijem se donjem dijelu prednje strane i poleđine nalazi slovna oznaka kratice naziva Agencije – AN, ispisana fontom STOMP\_Tinsnips Regular, veličine 48 pt i boje oznake #c8dade.

(2) Iskaznica sadrži:

a) na prednjoj strani u gornjem lijevom dijelu: grb Republike Hrvatske, natpis »REPUBLIKA HRVATSKA, AGENCIJA ZA ISTRAŽIVANJE NESREĆA U ZRAČNOM, POMORSKOM I ŽELJEZNIČKOM PROMETU« ispisan fontom Arial Bold, veličine 5 pt i boje oznake #000000, naziv »SLUŽBENA ISKAZNICA« ispisan fontom Arial Bold, veličine 13 pt i boje oznake #000000, naziv »GLAVNI ISTRAŽITELJ« ispod kojeg se unosi odgovarajuće područje istraga nesreća ispisan fontom Arial Bold, veličine 8 pt i boje oznake #000000, ime i prezime glavnog istražitelja ispisano fontom Arial Regular, veličine 8 pt i boje oznake #000000, a u desnom dijelu mjesto za fotografiju glavnog istražitelja veličine 25×30 mm i broj iskaznice ispisan fontom Arial Regular, veličine 8 pt i boje oznake #000000;

b) na poleđini: tekst o ovlastima glavnog istražitelja s natpisom »OVLAŠTENJE« ispisan fontom Arial Bold, veličine 10 pt i boje oznake #000000 i tekstom »Glavni istražitelj ovlašten je odmah dobiti neograničen i neometan pristup mjestu nesreće ili nezgode, olupini ili njenim djelovima, oštećenicima ili usmrćenim osobama; osigurati da se odmah napravi popis dokaza i kontroliranog uklanjanja dijelova ili olupine radi pregleda ili analize; zatražiti cjelovitu obdukciju tijela usmrćenih osoba te dobiti pristup rezultatima obdukcije; zatražiti zdravstveni pregled osoba posredno ili neposredno uključenih u nesreću ili nezgodu te zatražiti ispitivanja uzoraka uzetih od tih osoba; dobiti slobodan pristup svim relevantnim informacijama ili evidencijama fizičkih i pravnih osoba te državnih tijela koje su u posjedu informacija važnih za utvrđivanje uzroka nesreće ili nezgode; pozvati i ispitati svjedoke te prikupljati informacije i dokaze relevantne za vođenje sigurnosne istrage« ispisan fontom Arial Regular, veličine 6,5 pt i boje oznake #000000, datum izdavanja, oznaka »M.P.« i oznaka mjesta za potpis ravnatelja Agencije, sve ispisano fontom Arial Italic, veličine 6,5 pt i boje oznake #000000.

(3) Obrazac službene iskaznice tiskan je uz ovaj Pravilnik i čini njegov sastavni dio (Dodatak 1).

Članak 3.

(1) Iskaznicu izdaje Agencija te snosi troškove njenog izdavanja.

(2) Odluku o izdavanju iskaznice donosi ravnatelj Agencije.

Članak 4.

(1) Iskaznica vrijedi od dana izdavanja do dana prestanka ovlasti glavnog istražitelja.

(2) Po prestanku ovlasti glavni istražitelj je dužan odmah, a najkasnije u roku od tri dana vratiti iskaznicu Agenciji.

(3) Agencija je dužna vraćenu iskaznicu poništiti. Odluku o poništenju iskaznice donosi ravnatelj Agencije. Poništenje iskaznice upisuje se u evidenciju iz članka 6. ovoga Pravilnika.

Članak 5.

(1) Glavni istražitelj smije koristiti iskaznicu samo u okviru svoje ovlasti za obavljanje poslova istraživanja u jednom od područja istraživanja nesreća u zračnom, pomorskom i željezničkom prometu zbog koje mu je iskaznice izdana.

(2) Svaka zlouporaba iskaznice osnova je za pokretanje disciplinske i/ili kaznene odgovornosti.

Članak 6.

(1) Agencija vodi evidenciju o izdanim i vraćenim iskaznicama glavnih istražitelja.

(2) Evidencija iz stavka 1. ovoga članka sadrži:

1. evidencijski broj,

2. ime i prezime glavnog istražitelja,

3. klasifikacijsku oznaku i urudžbeni broj odluke o izdavanju iskaznice,

4. broj iskaznice,

5. datum izdavanja iskaznice,

6. datum vraćanja iskaznice,

7. potpis nositelja iskaznice,

8. napomenu,

9. ime i prezime te potpis osobe koja vodi evidenciju.

Članak 7.

(1) Glavni istražitelj koji izgubi iskaznicu ili na drugi način ostane bez iskaznice, dužan je o tome odmah pismeno izvijestiti ravnatelja Agencije.

(2) Nova iskaznica izdat će se nakon što se izgubljena ili na drugi način nestala iskaznica proglasi nevažećom te se o tome izvrši objava u »Narodnim novinama«.

(3) U slučaju kada je gubitak ili nestanak iskaznice posljedica namjere ili krajnje nepažnje, sve troškove proglašenja iskaznice nevažećima te troškove izdavanja pove iskaznice snosi glavni istražitelj.

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/14-02/78
Urbroj: 530-06-1-1-14-1
Zagreb, 16. srpnja 2014.

Ministar
dr. sc. Siniša Hajdaš Dončić, v. r.

**DODATAK 1.**

GRAFIČKI PRIKAZ PREDNJE STRANE SLUŽBENE ISKAZNICE:

![](dodatni/432661.jpg)

GRAFIČKI PRIKAZ POLEĐINE SLUŽBENE ISKAZNICE:

![](dodatni/432662.jpg)

93 30.07.2014 Pravilnik o službenoj iskaznici glavnih istražitelja u Agenciji za istraživanje nesreća u zračnom, pomorskom i željezničkom prometu

93 30.07.2014 Pravilnik o službenoj iskaznici glavnih istražitelja u Agenciji za istraživanje nesreća u zračnom, pomorskom i željezničkom prometu

Pravilnik, NN 93/2014-1881